Diari Oficial de la Generalitat Valenciana


Sumari del DOGV 9597, del 17-05-2023 (2023/5213)

DECRET 69/2023, de 12 de maig, del Consell, pel qual s'aprova la implementació del sistema de gestió economicofinancera NEFIS en la Generalitat.
------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2023/05/12/69/dof/vci/html**

### Dades del document

Número de DOGV
:   9597

Data del DOGV
:   17-05-2023

Secció del DOGV
:   I. DISPOSICIONS GENERALS

Número del document
:   2023/5213


Data del document
:   12-05-2023

Organisme emissor
:   Conselleria d'Hisenda i Model Econòmic

Tipus de document
:   Decret

Descriptors 

:   * Conselleria d'Hisenda i Model Econòmic
    * hisenda regional
    * sistema d'informació per a la gestió
    * planificació financera
    * legislació

DECRET 69/2023, de 12 de maig, del Consell, pel qual s'aprova la implementació del sistema de gestió economicofinancera NEFIS en la Generalitat. [2023/5213]  
Preàmbul  
  
El projecte NEFIS té el seu origen en l'acord de Consell de 22 de setembre de 2017, que preveu la implementació i desenvolupament d'un sistema d'informació economicofinancer en la Generalitat, que responga als objectius estratègics de l'organització i done resposta als nous requeriments en un triple vessant: plena implementació de l'administració electrònica, desenvolupament d'un sistema d'informació per a la gestió pública i satisfacció dels requeriments en matèria de transparència per part de les institucions espanyoles i europees i de la societat civil. D'altra banda, aquest sistema ha de configurar-se com un instrument indispensable que permeta dur a terme un seguiment més efectiu del compliment dels objectius d'estabilitat pressupostària, recollits en la Llei orgànica 2/2012, de 27 d'abril, d'estabilitat pressupostària i sostenibilitat financera.  
Per a la consecució de l'objectiu previst, s'han dut a terme una sèrie d'actuacions tendents a:  
- Centralitzar sota una mateixa plataforma la gestió dels processos de les àrees corporatives economicofinanceres, mitjançant l'evolució de les actuals aplicacions corporatives que configuren l'àrea funcional d'hisenda de la Generalitat a un nou sistema d'informació economicofinancera de la Generalitat.  
- Modernitzar els sistemes i aplicatius de les àrees economicofinanceres i incorporar estàndards de mercat que permeten una major flexibilitat i agilitat d'aquestes, mitjançant l'adopció d'una plataforma més oberta i flexible, tant pel que fa al manteniment com a l'evolució tecnològica i funcional.  
- Avançar en la implementació de la dada única com a principi d'actuació en tots els processos que s'implementen en el desenvolupament del nou sistema d'informació economicofinancera de la Generalitat, en interés a aconseguir la màxima eficàcia i eficiència en el tractament d'aquesta informació.  
D'altra banda, en la implementació d'aquest nou sistema NEFIS, s'ha de tindre en compte el que s'estableix en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que, en el seu article 5, disposa que l'activitat economicofinancera del sector públic de la Generalitat se subjectarà a la normativa prevista en aquest, i també en l'article 124.2 de l'esmentada Llei 1/2015, de 6 de febrer, que estableix que la comptabilitat del sector públic de la Generalitat es configura com un sistema d'informació economicofinancera i pressupostària que té per objecte mostrar, a través d'estats i informes, la imatge fidel del patrimoni, de la situació financera, dels resultats i de l'execució del pressupost de cadascuna de les entitats integrants d'aquest. Així mateix, la comptabilitat del sector públic de la Generalitat ha de permetre el compliment dels fins de gestió, de control i d'anàlisi i informació que es recullen en el seu article 125, i també els principis comptables de l'article 126, a la qual cosa la implementació d'un sistema integrat com és NEFIS coadjuvarà de manera decisiva a la seua consecució.  
Complides doncs, en bona part, les fases de disseny i desenvolupament del sistema NEFIS i en tractar-se d'una aplicació que afecta la gestió economicofinancera i pressupostària de la Generalitat, es fa necessari establir un nou marc jurídic i organitzatiu que permeta la implementació d'aquest, atribuint als centres directius corresponents les facultats necessàries per a l'aplicació i desenvolupament dels diferents processos.  
Finalment, l'article 129.b de l'esmentada Llei 1/2015, d'1 de febrer, disposa que correspon a la persona titular de la conselleria que tinga atribuïdes les competències en matèria d'hisenda, determinar els criteris generals de registre de dades, presentació de la informació comptable, contingut dels comptes anuals que han de rendir-se a la Sindicatura de Comptes de la Comunitat Valenciana i altres òrgans de control i els procediments de remissió d'aquestes regulant, a tals efectes, la utilització de mitjans electrònics, informàtics o telemàtics.  
Finalment, aquest decret s'adequa als principis de bona regulació de conformitat amb el que es disposa en l'article 129 de la Llei 39/2015, d'1 d'octubre, del procediment administratiu comú de les administracions públiques.  
La necessitat i eficàcia d'aquest decret ha quedat justificada per resultar l'instrument més idoni per a implantar un sistema economicofinancer únic per a la Generalitat, ja que dona resposta a la plena implementació de l'administració electrònica, desenvolupa un sistema d'informació per a la gestió pública i satisfà els requeriments per part de les institucions espanyoles i europees, en compliment del principi de transparència.  
Quant al compliment del principi de proporcionalitat, el decret conté la regulació imprescindible per a aconseguir els fins perseguits i no imposa obligacions innecessàries als destinataris i pel que fa a la seguretat jurídica, la norma és coherent amb la resta de l'ordenament jurídic.  
Finalment, quant al principi d'eficiència, la norma no imposa càrregues administratives innecessàries als destinataris i coadjuva a una adequada gestió dels recursos públics.  
I per tot això, en virtut de les atribucions conferides per l'article 18.f de la Llei 5/1983, de 30 de desembre, del Consell, després dels tràmits i informes preceptius previs exigits per l'article 43 de la mateixa llei i altres disposicions que hi resulten d'aplicació, a proposta del conseller d'Hisenda i Model Econòmic i prèvia deliberació del Consell en la seua reunió de 12 de maig de 2023,  
  
  
DECRETE  
  
Article 1. Objecte i àmbit d'aplicació  
1. S'aprova la implementació del nou sistema d'informació economicofinancera, denominat NEFIS, com a sistema econòmic, financer, pressupostari i comptable per a l'Administració de la Generalitat i els seus organismes autònoms, sense perjudici del que s'estableix en la disposició addicional segona i transitòria única.  
2. El sistema NEFIS ha de suportar de manera integral la tramitació electrònica dels procediments relatius a l'elaboració de pressupostos, modificacions de crèdit, execució pressupostària i no pressupostària d'ingressos i despeses, fiscalització, registre comptable de factures, tresoreria, comptabilitat financera, verificació i control, i rendició de comptes; permetent l'anàlisi de la informació generada en tot el procés. De la mateixa manera, ha de permetre la integració directa amb els sistemes que tramiten la resta dels expedients administratius en les seues fases economicofinanceres i l'explotació de les dades a través d'una central d'informació.  
  
Article 2. Responsabilitat funcional i tècnica del sistema  
En l'àmbit funcional, el sistema s'adscriu a la Intervenció General de la Generalitat, a l'òrgan competent en matèria de pressupostos i a l'òrgan competent en matèria de tresoreria. En l'àmbit tècnic, el sistema s'adscriu a l'òrgan competent en tecnologies de la informació i les comunicacions.  
  
Article 3. Seguretat del sistema  
1. El sistema NEFIS ha de disposar de les mesures tècniques i organitzatives necessàries per a assegurar l'accés, la confidencialitat, la integritat, la traçabilitat, l'autenticitat, la disponibilitat i la conservació de la informació continguda en aquest, i també dels actes emesos i la identitat de qui els emet, alineades amb el que s'estableix en el Reial decret 311/2022, de 3 de maig, pel qual es regula l'esquema nacional de seguretat.  
2. El sistema d'informació ha d'atendre les garanties de traçabilitat i integritat d'aquest, la confirmació dels actes, operacions i tràmits en els procediments de gestió econòmica, pressupostària i comptable pels usuaris autoritzats i amb els mitjans següents:  
a) Signatura electrònica basada en certificats electrònics reconeguts o qualificats.  
b) Validació requerida per a emetre, confirmar o deixar constància de qualsevol operació, tràmit, acte o informe que haja d'emetre's pels òrgans o unitats que gestionen els processos suportats pel sistema.  
  
Article 4. Protecció de dades de caràcter personal  
1. El sistema NEFIS tractarà les dades personals conforme al que es disposa en el Reglament (UE) 2016/679, general de protecció de dades, i la Llei orgànica 3/2018, de 5 de desembre, de protecció de dades personals i garantia dels drets digitals, i la resta de normativa d'aplicació, i també de conformitat amb els criteris que s'establisquen per l'Agència Espanyola de Protecció de Dades. A aquest efecte, els responsables del tractament de dades adoptaran les polítiques i mesures d'ús necessàries.  
  
2. Els responsables del tractament aplicaran les mesures tècniques i organitzatives apropiades, en funció dels riscos de diversa probabilitat i gravetat per als drets i llibertats de les persones físiques, en relació amb el tractament de les seues dades personals, a fi de garantir i poder demostrar que aquest és conforme amb la normativa vigent.  
Aquestes mesures s'aplicaran, tant en el moment de determinar els mitjans de tractament com en el moment del mateix tractament, i hauran de garantir que només siguen objecte de tractament les dades personals que siguen necessaris per a cadascun dels fins específics del tractament, complint, així, amb els principis de protecció de dades des del disseny i per defecte.  
  
Article 5. Entrada en producció del sistema  
El mòdul d'elaboració de pressupost es posarà en producció durant l'exercici 2023 per a elaborar el pressupost de l'exercici 2024. La resta dels mòduls del sistema es posaran en producció a partir de l'1 de gener de 2024.  
  
  
DISPOSICIONS ADDICIONALS  
  
Primera. Clàusula de no despesa  
La implementació d'aquest decret, en tant que el seu únic cost per a la Generalitat és el derivat dels necessaris desenvolupaments d'adaptació en les aplicacions informàtiques de la Conselleria d'Hisenda i Model Econòmic, duts a terme a través dels mitjans ordinaris de desenvolupament, actualització i manteniment d'aquestes aplicacions, no implicarà augment de la despesa pública, i, en tot cas, haurà de ser atés amb els seus mitjans personals i materials.  
  
Segona. Incorporació de noves entitats al sistema NEFIS  
Sense perjudici del que s'estableix en l'apartat primer de l'article 1 d'aquest decret, es podran incorporar a NEFIS les entitats del sector públic administratiu per a portar la seua execució pressupostària i comptable.  
L'aprovació de la seua incorporació es realitzarà pel Consell prèvia sol·licitud de l'entitat corresponent i els informes favorables de la Intervenció General de la Generalitat i de la secretaria o secretaries autonòmiques competents en matèria de pressupostos i en tecnologies de la informació i les comunicacions.  
Les entitats incorporades al sistema NEFIS tindran la consideració de responsables del tractament i l'òrgan competent en tecnologies de la informació tindrà la consideració d'encarregat del tractament, i s'haurà de complir amb el que es disposa en l'apartat 5 de l'article 33 de la Llei orgànica 3/2018, de 5 de desembre, de protecció de dades personals i garantia dels drets digitals.  
  
  
DISPOSICIÓ TRANSITÒRIA  
  
Única. Implementació del sistema  
Inicialment, el sistema NEFIS s'implementarà en l'Administració de la Generalitat i en els seus organismes autònoms, a excepció de l'Agència Valenciana de Foment i Garantia Agrària.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang que s'oposen al que es preveu en aquest decret.  
Continuaran vigents fins al 31 de desembre de 2023:  
- El Decret 134/2012, de 7 de setembre, del Consell, pel qual es crea i regula el Registre de factures de la Generalitat.  
- El Decret 167/1994, de 19 d'agost, del Govern Valencià, pel qual es regula la cessió a tercers, per part de creditors d'aquesta, de crèdits dels quals són titulars.  
  
  
DISPOSICIONS FINALS  
  
Primera. Execució i desplegament  
S'habilita la persona titular de la conselleria competent en matèria d'hisenda per a desplegar les normes contingudes en aquest decret, sense perjudici de les resolucions o instruccions que es puguen dictar per la Intervenció General de la Generalitat i els òrgans administratius competents en matèria de pressupostos, tresoreria i tecnologies de la informació i les comunicacions en l'àmbit de les seues respectives competències.  
  
Segona. Entrada en vigor  
Aquest decret entrarà en vigor l'endemà de la publicació.  
  
  
València, 12 de maig de 2023  
  
El president de la Generalitat,  
XIMO PUIG I FERRER  
  
El conseller d'Hisenda i Model Econòmic,  
ARCADI ESPAÑA GARCÍA


Còpia Permalink ELI